Сайн рогIера гIуллакхана Аштаркхне ваханчуьра цIерпоштаца купейни вагончохь цIавогIуш вара со. Соьца цхьаьна нисбеллера Теркан аьтту бердаца Iуьллучу цхьана юьртара зудий, майрий. Сахиллалц некъбан безара. Мелла а хан яцъярхьама, тхешан тIоьрмигаш чуьра новкъаяьккхина хилла юург-мерг готтачу стоьла тIе халла дIанисйира оха. Наггахь хIума а кхоллуш, хин къурд а беш, къамелаш дан волавелира тхойшиъ: некъан накъосттий, сой. Цуьнан хIусамнана, корах ара а хьожуш, тхан къамелаца бала боцуш санна, Iаш яра. Юьххьехь дуьйна вовшийн цIераш йохуш довзар ца хилира тхан.